Be to, dauguma valstybių narių pranešė, kiek ir kokio pobūdžio priemonių ėmėsi vykdydamos 2015 m. rekomendacijas. Komisija ragina visas valstybes nares taip pat atsižvelgti į šių metų ataskaitoje pateiktas rekomendacijas.

2016 m. rugsėjo mėn. Komisija pasiūlė priimti vieną teisės aktą, kuriame būtų iš esmės peržiūrėtos bendrosios finansinės taisyklės ir kartu atitinkamai pakeistos sektorių finansinės taisyklės, nustatytos 15 teisės aktų dėl daugiamečių programų. Rengdama paprastesnes ir lankstesnes ES finansines taisykles Komisija užtikrino, kad dėl to nesusilpnėtų patikimas finansų valdymas, kuris tebėra vienas pagrindinių tikslų. Šiuo pasiūlymu taip pat sugriežtinamos kovos su mokesčių vengimu taisyklės, kurių turi laikytis ES įgyvendinantys partneriai, ir patikslinama, kad prievolė vengti interesų konfliktų visapusiškai galioja taikant visus ES lėšų panaudojimo metodus (be kita ko, valstybių narių lygmeniu). Taip pat sustiprinamos veikiančios ES biudžeto apsaugos nuo sukčiavimo ir finansinių pažeidimų sistemos. ES finansinės taisyklės supaprastinamos siekiant padėti mažinti ES lėšoms panaudoti būtinas išlaidas ir laiką, taigi ir klaidų skaičių. Be to, turėtų padidėti atitinkamos politikos poveikis ir pagerėti jos praktinio įgyvendinimo rezultatai.

2.1.6.Tarptautinis bendradarbiavimas

Kad būtų geriau kovojama su ES biudžetui kenkiančiu sukčiavimu už ES ribų, OLAF taip pat derasi dėl kovos su sukčiavimu nuostatų įtraukimo į ES tarptautinius susitarimus, pavyzdžiui, asociacijos susitarimus ir partnerystės susitarimus. Kovos su sukčiavimu nuostatos 2016 m. įtrauktos į ES ir Armėnijos išsamų ir tvirtesnį partnerystės susitarimą. Taip pat baigtos derybos dėl kovos su sukčiavimu nuostatų įtraukimo į ES ir Kubos politinio dialogo ir bendradarbiavimo susitarimą, kuris parafuotas 2016 m. kovo 11 d.

Siekdama tikslo stiprinti bendradarbiavimą atliekant tyrimus už ES ribų OLAF 2016 m. sudarė šešis administracinio bendradarbiavimo susitarimus su ES nepriklausančių šalių institucijomis partnerėmis ir tarptautinėmis organizacijomis.

2.1.7.Komisijos kovos su sukčiavimu strategija

Komisija ketina atnaujinti šią 2011 m. birželio 24 d. patvirtintą strategiją (toliau – KKSS). KKSS tikslas yra gerinti sukčiavimo prevenciją, nustatymą ir tyrimą ir užtikrinti, kad tinkamų sankcijų taikymas, lėšų išieškojimas ir atgrasymas nuo sukčiavimo būtų svarbūs Komisijos darbotvarkės prioritetai.

Dabar ši strategija jau visiškai įgyvendinta, taigi visi veiksmai yra užbaigti arba tęsiami. Daugiausia dėmesio skiriama atskirų sektorių strategijoms ir veiksmų planams, pagal kuriuos kovojama su sukčiavimu atitinkamose politikos srityse. Laikantis šio požiūrio, atnaujintoje strategijoje būtų labiau akcentuojama, kad į Komisijos vidaus kontrolės sistemas reikia įtraukti kovos su sukčiavimu priemones ir ypač svarbu teikti kovos su sukčiavimu priemonių įgyvendinimo ataskaitas. Atsižvelgiant į Komisijos Vidaus audito tarnybos 2016 m. audito „Kovos su sukčiavimu veiklos vykdymas ir koordinavimas tradicinių nuosavų išteklių (TNI) srityje“ rezultatus, į atnaujintą KKSS planuojama įtraukti atskirą skyrių dėl tradicinių nuosavų išteklių (TNI).

Visi (iš viso 48) Komisijos padaliniai parengė konkrečių sektorių kovos su sukčiavimu strategijas tose politikos srityse, už kurias yra atsakingi. Kiekvieną iš šių strategijų būtina reguliariai atnaujinti atsižvelgiant į kintančias kovos su sukčiavimu aplinkybes.

Komisijos Sukčiavimo prevencijos ir nustatymo tinkle (FPDNet) pritarta atnaujintai tokių strategijų metodikai. Taip kovos su sukčiavimu priemonės – nuo sukčiavimo rizikos nustatymo iki sukčiavimo kontrolės ir stebėsenos – labiau integruotos į strateginio programavimo ir planavimo (SPP) bei stebėsenos ciklą. Taigi, kovos su sukčiavimu strategijos tapo neatsiejama Komisijos rizikos valdymo dalimi, tačiau kartu sukčiavimui toliau skiriamas konkretus reikiamas dėmesys.

16 Komisijos padalinių, kurie 2016 m. atnaujino savo strategijas, pranešė, kad rėmėsi atnaujinta metodika ir OLAF pateiktomis generalinių direktoratų kovos su sukčiavimu strategijų rengimo gairėmis.

EASME pavyzdys Mažųjų ir vidutinių įmonių reikalų vykdomoji įstaiga (EASME) 2016 m. atnaujino savo kovos su sukčiavimu strategiją remdamasi atnaujinta metodika. Šios įstaigos sukčiavimo rizikos vertinimas dabar yra įtrauktas į metinio rizikos vertinimo procesą. Didžiausia EASME patiriama sukčiavimo rizika siejama su plagijavimu, dvigubu finansavimu ir dirbtinai padidintų arba netikrų išlaidų deklaracijomis. Ši rizika ir veiksmai, kuriais ji mažinama, yra atidžiai stebimi per metinį rizikos valdymo procesą. EASME ėmėsi šios rizikos mažinimo priemonių ir sugriežtino jos kontrolę, kartu laikydamasi optimalaus sąnaudų ir naudos santykio principo, todėl taikomos rizika grindžiamos kontrolės priemonės, o ypač rizikingi projektai stebimi atidžiau. Dėl tam tikrų rūšių rizikos (pvz., plagijavimo) EASME dalyvavo išbandant „Horizontas 2020“ programų priemones, kurios taikomos visuose mokslinių tyrimų srityje dirbančiuose Komisijos padaliniuose.

Kovos su sukčiavimu strategijų įgyvendinimas yra reguliariai stebimas per Komisijos veiklos ciklą. Kadangi sukčiavimas kiekvienoje politikos srityje turi savitų bruožų, vieno visiems tinkamo kovos su sukčiavimu veiklos metodo nėra. Dauguma Komisijos tarnybų organizuoja veiklą, kuria didinamas informuotumas apie sukčiavimą, pavyzdžiui, mokymo kursus ir seminarus.

2.1.8.Programos „Hercule“ įgyvendinimas

Pagal programą „Hercule III“ (2014–2020 m.) remiami veiksmai, kuriais kovojama su sukčiavimu, korupcija ir bet kokia kita ES finansiniams interesams kenkiančia neteisėta veikla. 2016 m., trečiaisiais šios programos įgyvendinimo metais, 14,5 mln. EUR biudžetas skirtas:

·finansuoti veiksmams, kuriais stiprinami valstybių narių muitinių ir policijos pajėgų veiklos ir techniniai pajėgumai, taip pat IT paramai (tam skirta bent 70 proc. programos biudžeto);

·mokymo veiklai ir konferencijoms, įskaitant skaitmeninės ekspertizės mokymo kursus valstybių narių ir šalių partnerių teisėsaugos tarnybų darbuotojams (tam skirta apie 30 proc. biudžeto).

Komisija (OLAF) pradėjo gauti pirmas ataskaitas, kuriose parodyti realūs rezultatai, pasiekti vykdant veiklą nuo programos pradžios 2014 m. Pranešta apie svarbius laimėjimus kovojant su cigarečių ir tabako gaminių kontrabanda ir padirbinėjimu: tokių prekių buvo konfiskuota naudojantis įranga ir mokymo priemonėmis, finansuotomis pagal šią programą.